Josep Maria Miró (Vic, 1977) és autor i director de teatre. Llicenciat en direcció i dramatúrgia a l’Institut del Teatre de Barcelona i en periodisme per la Universitat Autònoma de Barcelona. Les seves obres s’han traduït a una vintena de llengües i s’han estrenat en uns trenta països. Ha rebut nombrosos reconeixements, entre els que destaquen el prestigiós Premi Born —en dues ocasions, l’any 2009 i el 2011—, el Frederic Roda a la LXV Nit de Santa Llúcia – Festa de les Lletres Catalanes, o el Jaume Vidal i Alcover. També és autor d’una desena d’adaptacions i dramatúrgies.  
Teatre reunit 2009-2018. Aquest volum inclou tot el teatre de Josep Maria Miró escrit entre 2009 i 2018, des de l’obra La dona que perdia tots els avions —que el mateix autor considera com la seva primera obra, tot i que ja havia escrit altres textos abans— fins a Temps salvatge —que va ser escrita expressament per a la Sala Gran del Teatre Nacional de Catalunya. Un total d’onze obres i tres textos breus, que permeten resseguir amb tot detall l’evolució i consolidació de l’escriptura escènica d’un dels dramaturgs catalans contemporanis amb major projecció internacional.